Перарываючы на хвілінку заняткі ў самых юных гурткоўцаў — 6-класнікаў, высвятляю, што ўсе яны ўжо добра ведаюць расліны, ведаюць і тое, якія з іх карысныя, якія — атрутныя, якія — лекавыя. Кацярыне Кірчук асабліва падабаецца назіраць за развіццём раслін. Самы загадкавы для яе бамбук, бо ў прыродзе ён за дзень можа вырасці да метра, праўда, у цяпліцы ён так бурна не расце. Ілья Паўловіч вырошчвае кветкі ў асноўным з мамай на ўчастку. Пакуль мама стварае кампазіцыі са сваіх любімых лілей, Ілья высявае адналетнікі. З усіх кветак хлопчык выдзяляе мезембрыянтэмум. І менавіта з ім хлопчык збіраецца паэксперыментаваць на сваіх клумбах. Мікіту Кузуба найбольш вабяць пакаёвыя расліны. Тое, што яго кватэра патанае ў кветках і зеляніне, — заслуга не толькі яго, але і мамы з татам. Прычым у гэтым трыа лідзіруе тата — ён разводзіць рыбак, і каб акварыумы больш удала ўпісваліся ў інтэр’ер, ён са сваімі памочнікамі падбірае расліны для фону.